b'\n_START_ARTICLE_\n126-film\n_START_PARAGRAPH_\n126-film\xc2\xa0er et kassettbasert filmformat\xc2\xa0for stillbildefotografering.\xc2\xa0Formatet ble introdusert av Kodak i 1963, og er hovedsakelig forbundet med billige sikt-og-trykk-kameraer, og spesielt Kodaks egen egen Instamatic-serie._NEWLINE_Selv om 126 var en gang sv\xc3\xa6rt popul\xc3\xa6r har det ikke blitt produsert slik film siden 2008, og sv\xc3\xa6rt f\xc3\xa5 laboratorier kan fremkalle filmen.\xc2\xa0\n_START_SECTION_\nHistorie og tekniske detaljer\n_START_PARAGRAPH_\nI 1963 introduserte\xc2\xa0Kodak\xc2\xa0en ny film innkapslet i en plastkassett, og med dette reintroduserte de \xc2\xab126\xc2\xbb-begrepet som tidligere hadde v\xc3\xa6rt brukt om 126-filmrullene som var i bruk fra 1906 til 1949. Tallet 126 viste til at bildene var 26 mm x 26 mm kvadrater. Imidlertid er den faktiske billedst\xc3\xb8rrelsen 28 mm x 28 mm, men dette blir vanligvis redusert til omtrent 26,5 mm x 26,5 mm ved maskering i prosessen.\xc2\xa0_NEWLINE_126-formatet ble definert som \xc2\xa0ISO\xc2\xa0standard 3029, men dette har siden blitt trukket tilbake. _NEWLINE_Som med 120-formatet ligger det en papirremse bak filmen, og bildenummeret er synlig gjennom et lite vindu bak p\xc3\xa5 kassetten. Kameraer for denne filmtypen har et vindu i baklokket, hvor man b\xc3\xa5de kan se bildenummeret og ogs\xc3\xa5 en del av etiketten som viser filmtype og -hastighet. Kassetten har en rull som den eksponerte filmen vikles opp p\xc3\xa5, men ingen spole som filmen rulles ut fra: Den ueksponerte filmen og papiret er simpelthen rullet sammen og plassert inni kassetten. Bildet posisjoneres og holdes p\xc3\xa5 plass av kassetten. Filmen er 35 mm bred, men i motsetning til 135-film\xc2\xa0er den uperforert, bortsett fra ett registreringshull per bilde som p\xc3\xa5 det tidligere 828-filmformatet. Kameraet er utstyrt med en registreringsn\xc3\xa5l som smetter inn i dette hullet n\xc3\xa5r filmen er trukket helt frem til neste bilde. Fremtrekksmekanismen g\xc3\xa5r da i l\xc3\xa5s, og forhindrer at filmen trekkes forbi rammene som p\xc3\xa5 forh\xc3\xa5nd er eksponert p\xc3\xa5 filmen. \xc2\xa0_NEWLINE_\xc3\x98verst p\xc3\xa5 filmkassetten er det et lite firkantet merke som indikerer filmhastigheten. Noen mer avanserte kameraer brukte dette merket til \xc3\xa5 bestemme riktig eksponering av filmen, eller til \xc3\xa5 justere lysm\xc3\xa5leren hvis det fantes. \xc2\xa0Selv om det bare har blitt produsert film i\xc2\xa0hastigheter mellom ISO 64/19\xc2\xb0 og ISO 400/27\xc2\xb0 for dette formatet, er standarden definert med 20 forskjellige hastigheter, fra ISO 20/14\xc2\xb0 til ISO 1600/33\xc2\xb0._NEWLINE_Filmen var opprinnelig tilgjengelig i lengder p\xc3\xa5 12 og 20 eksponeringer, men p\xc3\xa5 den tiden produksjonen opph\xc3\xb8rte var den kun tilgjengelig i kassetter med 24 eksponeringer. Filmen skal ikke spoles tilbake, og er veldig lett \xc3\xa5 sette inn i kameraet. _NEWLINE_Formatet ble introdusert av Kodak under merkenavnet Kodapak, sammen med Instamatic-kameraet. Selv om Instamatic-navnet i blant blir brukt synonymt med 126-formatet, ble det ogs\xc3\xa5 brukt p\xc3\xa5 senere kameraer i 110-format, som da ble kalt Pocket Instamatic, og p\xc3\xa5 M-serien av 8 mm filmkameraer._NEWLINE_Rundt ti millioner kameraer ble laget av Kodak og andre selskaper. Imidlertid var disse med sv\xc3\xa6rt f\xc3\xa5 unntak forholdsvis enkle amat\xc3\xb8rkameraer.\xc2\xa0Kodak avviklet formatet offisielt 31. desember 1999.\n_START_SECTION_\nTilgjengelighet og bruk\n_START_PARAGRAPH_\nFerrania-fabrikken i Italia, var de siste til \xc3\xa5 produsere 126-film. De lagde da en\xc2\xa0ISO 200\xc2\xa0fargefilm som ble markedsf\xc3\xb8rt under varemerket Solaris. Den siste produksjonen var planlagt i april 2007, men en ekstra produksjonsrunde fant sted senere samme \xc3\xa5r. I mars 2009 opplyste Ferrania at de kun produserer fargefilm i 135-formatet i 200 og 400 ASA._NEWLINE_Ettersom filmen er 35 mm bred og kan fremkalles i en prosess som er industristandard, er det fremdeles mulig \xc3\xa5 fremkalle 126-filmer s\xc3\xa5 lenge laboratoriet vet at det er en standard 35 mm film. Kopiering av bildene kan imidlertid by p\xc3\xa5 problemer, ettersom moderne utstyr ikke kan h\xc3\xa5ndtere det kvadratiske formatet. Noen standard scannere for datamaskiner kan scanne 126-negativer. De trenger da en sort maskering, som enkelt kan lages av sort papir. .\xc2\xa0'